AFVIKLINGSINSTANSENS SVAR

Punkt 19-20

Videregivelsen af oplysninger om de retssager, der er indbragt mod Afviklingsinstansen ved Den Europæiske Unions Domstol efter afviklingen af Banco Popular Español S.A. (BPE), i afsnittet om årsregnskabet for 2017 med overskriften »Yderligere oplysninger om retssager«, blev alene foretaget af hensyn til gennemsigtigheden, uden at det var hensigten at anerkende og indberette eventualforpligtelser som følge af disse sager. På grundlag af Afviklingsinstansens vurdering efter vedtagelsen af årsregnskabet for 2017 vil Afviklingsinstansen gerne bemærke, at udstrømningen af midler som følge af disse sager betragtes som ubetydelig.

Navnlig bemærker Afviklingsinstansen, at hovedparten af de ovennævnte retssager er søgsmål med påstande om annullation af Afviklingsinstansens beslutning om afvikling, som blev truffet vedrørende BPE. Afviklingsinstansen er af den opfattelse, at disse annullationssøgsmål ikke kan føre til en direkte udstrømning af midler fra Afviklingsinstansens budget, bortset fra eventuelle sagsomkostninger (med hensyn til sagsomkostningerne, se bemærkningen under punkt 45).

Med hensyn til erstatningssøgsmål mod Afviklingsinstansen i forbindelse med BPE-sagen mener Afviklingsinstansen, i lyset af EU's retspraksis om betingelserne for erstatning, at muligheden for en udgående strøm af midler fra Afviklingsinstansens budget som følge af disse sager er ubetydelig. Endvidere, for så vidt angår erstatningssøgsmål baseret på den påståede ulovlighed af Afviklingsinstansens beslutning om afvikling, har Afviklingsinstansen desuden bemærket, at sådanne erstatningskrav bør anses for at være for tidlige. Dette skyldes, at den administrative procedure, der vil føre til Afviklingsinstansens endelige afgørelse om, hvorvidt den skal kompensere tidligere aktionærer og kreditorer hos BPE på grundlag af princippet om, at »ingen kreditorer må stilles ringere«, stadig er i gang.

Punkt 33

Afviklingsinstansen vil gerne bemærke, at der tages behørigt hensyn til de retlige krav vedrørende beregning af bidrag for at fjerne enhver potentiel risiko for unøjagtigheder. Desuden vil Afviklingsinstansen gerne bemærke, at Afviklingsinstansen offentliggør alle de oplysninger, der ligger til grund for sin afgørelse om beregning af ex ante-bidragene, i det omfang det er tilladt i henhold til den retlige ramme. Navnlig får hver enkelt institution udleveret den metode og de oplysninger, der er relevante for den pågældende institution. På grund af tavshedspligt i henhold til traktaten om Den Europæiske Unions funktionsmåde er Afviklingsinstansen imidlertid retligt forhindret i at videregive fortrolige oplysninger fra andre institutter, hvilket også tages i betragtning ved beregning af bidragene.

Punkt 35-37

Det skal erindres, at de nationale procedurer vedrørende ex ante-bidrag varetages af de nationale tilsynsmyndigheder, som er parter i disse sager. Afviklingsinstansen, der ikke er part i en sådan sag, har derfor ikke direkte adgang til disse oplysninger og er uundgåeligt afhængig af de nationale tilsynsmyndigheders input.

Leveringen af oplysninger om de nationale klager/retssager vedrørende de nationale tilsynsmyndigheders ex ante-bidrag til Afviklingsinstansen sker derfor inden for rammerne af et godt samarbejde og ikke på grundlag af et eksplicit juridisk krav.

I forlængelse af sidste års anbefaling fra Revisionsretten har Afviklingsinstansen truffet væsentlige foranstaltninger for at forbedre indberetningen fra de nationale tilsynsmyndigheder. Navnlig indgik Afviklingsinstansen en aftale om en praktisk ordning med de nationale tilsynsmyndigheder, der indebærer regelmæssig rapportering, som vil gøre det muligt for Afviklingsinstansen at overvåge udviklingen i nationale klagesager og retssager over tid. Mere specifikt redegør de nationale tilsynsmyndigheder for de nationale klager/retssager vedrørende ex ante-bidrag med relevante oplysninger om dato, formål og beløb, der ikke bestrides samlet, men for hver enkelt institution. På baggrund af anbefalingerne fra Revisionsretten vil Afviklingsinstansen desuden gerne bemærke, at de nationale tilsynsmyndigheder fra september 2018 begyndte at fremlægge data om historien for hver enkelt sag, hvilket ville give Afviklingsinstansen mulighed for at sikre et tilstrækkeligt revisionsspor. Afviklingsinstansen finder, at indberetningen fra de nationale tilsynsmyndigheder omfatter alle de oplysninger, der er nødvendige for udarbejdelsen af årsregnskabet i overensstemmelse med Afviklingsinstansens interne kontrolstandarder.

For at sikre nøjagtigheden af oplysningerne afstemmer Afviklingsinstansen de enkelte beløb, der er anmeldt af de nationale tilsynsmyndigheder i henhold til ovennævnte rapporteringsordning, med størrelsen af ex ante-bidragene for hver institution beregnet af Afviklingsinstansen for det pågældende år.

Desuden skal det bemærkes, at de nationale tilsynsmyndigheder ajourfører de relevante oplysninger tre gange om året, hvilket er tilstrækkeligt til at sikre oplysningernes aktualitet.

I lyset af ovenstående mener Afviklingsinstansen, at alle de foranstaltninger, der er truffet med hensyn til ex ante-bidrag, bidrager til at sikre nøjagtigheden, fuldstændigheden og rettidigheden af de oplysninger, der leveres af de nationale tilsynsmyndigheder, og hvorpå Afviklingsinstansen baserer sine årsregnskaber.

Punkt 39

Afviklingsinstansen vil gerne bemærke, at med hensyn til dobbelttælling af visse beløb blev der tilføjet en fodnote på side 32 i det endelige årsregnskab for at opnå en bedre forståelse, eftersom nogle sager på nationalt og europæisk plan vedrører samme bidragsbeløb. Afviklingsinstansen ser sig i stand til at offentliggøre de pågældende beløb på nationalt og europæisk plan, da disse niveauer ikke er fuldt indbyrdes forbundne, og de har deres egen dynamik. Afviklingsinstansen anerkender dog, at en særskilt angivelse af de beløb, der tælles to gange, giver yderligere indsigt i den samlede eksponering.

Punkt 45

Afviklingsinstansen vil gerne bemærke, at Afviklingsinstansen med henblik på udarbejdelsen af årsregnskabet foretog en foreløbig analyse af muligheden for at indregne en hensættelse/eventualforpligtelse til dækning af sagsomkostninger. I mangel af et pålideligt skøn over omfanget af sagsomkostninger, som Afviklingsinstansen kan blive pålagt at betale, blev de afholdte og påløbne omkostninger i 2017 anset for tilstrækkelige, og der blev ikke indregnet nogen hensættelser/eventualforpligtelser i denne henseende.

Selv hvis Afviklingsinstansen var forpligtet til at udligne ansøgernes sagsomkostninger i alle sager mod Afviklingsinstansen (hvilket på nuværende tidspunkt ikke forventes), ville dette beløb være betydeligt lavere end Afviklingsinstansens væsentlighedsniveau og dermed ikke føre til væsentlig fejlinformation i Afviklingsinstansens finansielle stilling.

Henstilling 1

Afviklingsinstansen accepterer denne anbefaling fra Den Europæiske Revisionsret.

Ved anvendelsen af den nøjagtige behandling af hensættelser og eventualforpligtelser som følge af tvister og sagsomkostninger handler Afviklingsinstansen i fuld overensstemmelse med EU-regnskabsregel nr. 10, som fortsat er hovedreglen. Enhver regnskabspraksis, der afledes af denne regel, er for at opnå en bedre forståelse af kravene, for at muliggøre en forenklet tilgang og for at sikre en konsekvent anvendelse af denne regnskabsregel. Afviklingsinstansen vil i sin regnskabspraksis tilføje et afsnit om den regnskabsmæssige behandling af sagsomkostningerne.

Regnskabspraksissen befinder sig i den sidste fase af de interne høringer og vil blive vedtaget inden udgangen af 2018.

Punkt 56

Se Afviklingsinstansens svar på punkt 19-20.

Henstilling 2

Afviklingsinstansen accepterer denne anbefaling fra Den Europæiske Revisionsret.

Punkt 57

Se Afviklingsinstansens svar på punkt 35-37 og anbefaling 3.

Anbefaling 3

Afviklingsinstansen accepterer delvist denne anbefaling fra Den Europæiske Revisionsret.

Hvad angår sagerne om ex ante-bidrag, i lyset af de overvejelser, som Afviklingsinstansen har givet udtryk for i sit svar på punkt 35-37 ovenfor, er Afviklingsinstansen af den opfattelse, at alle de foranstaltninger, der er blevet truffet, bidrager til nøjagtigheden, fuldstændigheden og rettidigheden af de oplysninger, der er leveret af de nationale tilsynsmyndigheder, og hvorpå Afviklingsinstansen baserer sit årsregnskaber.

For at give Revisionsretten yderligere sikkerhed for, at oplysningerne fra de nationale tilsynsmyndigheder, som Afviklingsinstansen baserer sit årsregnskab på, er nøjagtige, vil Afviklingsinstansen sammen med de nationale tilsynsmyndigheder undersøge muligheden for, at de nationale tilsynsmyndigheder kan stille repræsentationserklæringer til rådighed for Afviklingsinstansen vedrørende de eventualforpligtelser, der opstår som følge af de nationale procedurer i forbindelse med ex ante-bidrag.

Med hensyn til afviklingssagerne vil Afviklingsinstansen samarbejde med de relevante nationale tilsynsmyndigheder for at drøfte de praktiske ordninger, der kan etableres.